Id-Direttiva tal-Kummissjoni 95/31/KE
tal-5 ta’ Lulju 1995
li tistabbilixxi l-kriterji speċifiċi tal-purità ta’ sustanzi li jagħtu ħlewwa għall-użu f’oġġetti ta’ l-ikel
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri dwar addittivi ta’ l-ikel awtorizzati għall-użu f’oġġetti ta’ l-ikel li huwa maħsub għall-konsum mill-bniedem [1], kif emendata bid-Direttiva 94/34/KE [2], u b’mod partikolari l-Artikolu 3(3)(a) ta’ din id-Direttiva,
Wara li kkonsultat il-Kumitat Xjentifiku dwar l-Ikel,
Billi, huwa meħtieġ li jiġu stabbiliti l-kriterji ta’ purità għas-sostanzi kollha li jagħtu ħlewwa imsemmija fid-Direttiva tal-Parlament Ewropew u tal-Kunsill 94/35/KE tat-30 ta’ Ġunju 1994 dwar is-sostanzi li jagħtu ħlewwa għall-użu f’oġġetti ta’ l-ikel [3];
Billi, huwa neċessarju li wieħed jikkunsidra l-ispeċifikazzjonijiet u t-tekniki analitiċi għas-sostanzi li jagħtu ħlewwa kif stabbiliti fil-Kodiċi Alimentarius u mill-Kumitat Espert Konġunt tal-FAO/WHO dwar Addittivi ta’ l-Ikel (Jecfa)
Billi, l-addittivi ta’ l-ikel, ippreparati b’metodi ta’ produzzjoni jew b’materjali tal-bidu li huma, b’mod sinnifikanti, differenti minn dawk inklużi fl-evalwazzjoni tal-Kumitat Xjentifiku għall-Ikel, jew differenti minn dawk imsemmija f’din id-Direttiva għandhom jiġu sottomessi għal evalwazzjoni mill-Kumitat Xjentifiku għall-Ikel bil-għan li jkun hemm evalwazzjoni sħiħa b’emfażi fuq il-kriterji ta’ purità.
Billi, l-miżuri li għalihom hemm provdut f’din id-Direttiva huma skond l-opinjoni tal-Kumitat Permanenti dwar Oġġetti ta’ l-Ikel.
ADOTTAT DIN ID-DIRETTIVA:
L-Artikolu 1
1. Il-kriterji ta’ purità msemmija fl-Artikolu 3(3)(a) tad-Direttiva 89/107/KEE għas-sostanzi li jagħtu ħlewwa msemmija fid-Direttiva 94/35/KE huma mogħtija fl-Anness.
2. Il-kriterji ta’ purità għal E 420 (i), E 420 (ii) u E 421 imsemmija fl-Anness ta’ din id-Direttiva jieħdu post il-kriterji ta’ purità ta’ dawn is-sustanzi, msemmija fl-Anness tad-Direttiva tal-Kunsill 78/663/KEE [4].
L-Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex ikunu konformi ma’ din id-Direttiva mhux aktar tard mill-1 ta’ Lulju 1996. Wara, huma għandhom javżaw b’dan lill-Kummissjoni.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom jiġu akkumpanjati b’tali referenza fil-mument tal-pubblikazzjoni uffiċjali tagħhom. Il-proċedura għal referenza bħal din għandha tiġi adottata mill-Istati Membri.
2. Il-prodotti mpoġġija fis-suq jew ittikkettjati qabel din id-data li ma jikkonformawx ma’ din id-Direttiva, jistgħu, madankollu, jiġu mpoġġija fis-suq sakemm jispiċċaw il-ħażniet.
L-Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija ndirizzata lill-Istati Membri.
Magħmula fi Brussel, fil-5 ta’ Lulju 1995.